Kanonvalg til Socialdemokraterne i Aalborg Kommune, der går frem med fem mandater. Dermed har partiet 17 pladser i byrådet og absolut flertal.

Tallene viser, at Socialdemokratiet fik hele 48,7 procent af alle stemmerne i Aalborg Kommune. Det giver 17 mandater, som faktisk er ét mere, end hvad der skulle bruges for at få absolut flertal i den nordjyske hovedstad. Det er tale om en fremgang hele på 12,7 procentpoint til partiet. - Jeg er helt vildt ydmyg. Det er jo en tillidserklæring ud over alle grænser. Og også en tilligserklæring, der virkelig forpligter, siger Thomas Kastrup-Larsen (S). Venstre mister et mandat i Aalborg Kommune, og ender med otte pladser i byrådet. SF står til at miste sit ene mandat. Radikale og Konservative får et mandat hver. Dansk Folkeparti får to mandater. Den borgerlige blok har kun 11 mandater til sammen, efter stemmerne er talt op. Det kan blive dyrt, for de står dermed til at miste en af tre rådmandsposter i kommunen. Tina French (V), Mads Duedahl (V) og Thomas Krarup (K) har i dag rådmandsposter. - Der er forhandlinger i gang lige nu, og jeg kan ikke sige så meget, siger Tina French Nielsen (V) til TV2 Nords reporter klokken 01.15 på valgnatten.